CELEX: C2005/171/46
Language: el
Date: 2005-07-09 00:00:00
Title: Υπόθεση T-164/05: Προσφυγή του Johan de Geest κατά του Συμβουλίου της Ευρωπαϊκής Ένωσης, που ασκήθηκε στις 13 Απριλίου 2005

9.7.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 171/28
            
         Προσφυγή του Johan de Geest κατά του Συμβουλίου της Ευρωπαϊκής Ένωσης, που ασκήθηκε στις 13 Απριλίου 2005
   (Υπόθεση T-164/05)
   (2005/C 171/46)
   Γλώσσα διαδικασίας: η γαλλική
   Ο Johan de Geest, κάτοικος Rhode-St-Genèse (Βέλγιο), εκπροσωπούμενος από τους Sébastien Orlandi, Xavier Martin, Albert Coolen, Jean-Noël Louis και Etienne Marchal, δικηγόρους, με τόπο επιδόσεων στο Λουξεμβούργο, άσκησε στις 13 Απριλίου 2005 ενώπιον του Πρωτοδικείου των Ευρωπαϊκών Κοινοτήτων προσφυγή κατά του Συμβουλίου της Ευρωπαϊκής Ένωσης.
   Ο προσφεύγων ζητεί από το Πρωτοδικείο:
   
               —
            
            
               να ακυρώσει την απόφαση διορισμού του προσφεύγοντος ως υπαλλήλου των Ευρωπαϊκών Κοινοτήτων στο μέτρο που καθορίζει τον βαθμό προσλήψεώς του σε Α*6 κατ' εφαρμογήν του άρθρου 12 του παραρτήματος ΧΙΙΙ του Κανονισμού Υπηρεσιακής Καταστάσεως·
            
         
               —
            
            
               να καταδικάσει το Συμβούλιο στα δικαστικά έξοδα.
            
         Ισχυρισμοί και κύρια επιχειρήματα:
   Ο προσφεύγων υπέβαλε αίτηση συμμετοχής στον εσωτερικό διαγωνισμό CONSEIL/A/273 για την πλήρωση μιας θέσης ιατρού βαθμού Α6 ή Α7. Αφού πέτυχε στον διαγωνισμό ο προσφεύγων διορίστηκε με τον βαθμό Α*6. Ο προσφεύγων προσβάλλει την απόφαση αυτή υποστηρίζοντας ότι έπρεπε να διοριστεί στον βαθμό Α*8, Α*9 ή Α*10 που με τον νέο σύστημα αντιστοιχούν στους παλαιούς βαθμούς που ανέφερε η προκήρυξη διαγωνισμού.
   Στο πλαίσιο της προσφυγής του ο προσφεύγων υποστηρίζει ότι το Συμβούλιο καθόρισε τον βαθμό προσλήψεώς του κατά παράβαση της προκήρυξης κενής θέσης και κατά τούτο παρέβη τα άρθρα 29 και 31 του ΚΥΚ καθώς και την αρχή της δικαιολογημένης εμπιστοσύνης. Στο πλαίσιο αυτό ο προσφεύγων υποστηρίζει επίσης ότι το άρθρο 12 του παραρτήματος ΧΙΙΙ του ΚΥΚ, που το Συμβούλιο εφάρμοσε καθορίζοντας τον βαθμό προσλήψεώς του, τροποποιεί παρανόμως το πλαίσιο νομιμότητας της διαδικασίας προσλήψεως.